Alates 1992. aastast töötati NATOs välja NATO kontaktsaatkondade süsteem, eelkõige eesmärgiga teha partnerriigiga tihedamat koostööd informatsiooni vahendamise osas. Konkreetsemalt võtab iga NATO liikmesriik endale kohustuse esindada läbi oma suursaatkonna NATOt avaliku diplomaatia vallas ühes või mitmes partnerriigis kaheaastase perioodi jooksul. Teabe jagamise eesmärk on selgitada regulaarselt NATO eesmärke ja tegevusi partnerriigi avalikkusele, akadeemilistele huvigruppidele ja valitsusvälistele organisatsioonidele, korraldades selleks erinevaid seminare, loenguid ja visiite.